《送陈鸣野还稽山旧庐》
明代·王问

溪上与君饮，即从溪上归。
溪云向暮生，飘飖随君衣。
渺渺越江渡，遥遥想容辉。
草《玄》心自苦，常掩子云扉。

作者简介：（1497—1576）常州府无锡人，字子裕。嘉靖十七年进士。除户部主事，监徐州仓，减羡耗十二三。改南职方，历车驾郎中、广东按察佥事。父死，不复仕，隐居湖滨宝界山，兴至则为诗文，或点染丹青，山水人物花鸟皆精妙。以学行称，门人私谥文静先生。